Elokuvia koskevan tupakointisäännön voimaan tuleminen voisi karsia jopa tuhansia potentiaalisia katsojia, sillä K-18-ikäraja on ehdoton.

[metaslider id=5597]

Tupakkapolitiikan kehittämistyöryhmä julkaisi pari viikkoa sitten esityksen, jossa ehdotettiin tupakointia sisältävien elokuvien ja muiden kuvatallenteiden kieltämistä alaikäisiltä. Ehdotus liittyy Savuton Suomi 2040 -hankkeeseen, joka tavoittelee nimensä mukaisesti savutonta Suomea.

Elokuvaohjaajaksi valmistuva Pauliina Talikka korostaa, että Suomen pienten markkinoiden vuoksi elokuvaohjaajalla ei ole varaa menettää katsojia. Pelko katsojien menetyksestä voisi saada ohjaajan poistamaan tupakoinnin kokonaan elokuvasta. Talikka ei itse näyttäisi elokuvassa tupakointia, jos seurauksena olisi K-18-leima.

”Ellei elokuvassa ole muita K-18-elementtejä, esimerkiksi seksiä tai ultraväkivaltaa, en näyttäisi tupakointia”, hän kertoo.

Talikka kannattaa savutonta Suomea. Hän kokee ehdotuksen elokuvatupakoinnin kieltämisestä alaikäisiltä kuitenkin vääränä tapana kohti savuttomuutta.

”Tässä on vähän väärät lähtökodat. Minun mielestäni tupakointia ei ole vuosiin näytetty ihannoivassa valossa. Elokuvissa tupakoivat ihmiset ovat yleensä niitä, jotka ovat vaikeuksissa tai vaikka ahdistuneita.”

Pohjana tupakoinnin aloittamisen ehkäiseminen

Tupakkatyöryhmään kuuluva Suomen ASH -kansanterveysjärjestön toiminnanjohtaja Mervi Hara kertoo, että elokuvaan liittyvä ehdotus pohjaa nuorten tupakoinnin aloittamisen ehkäisyyn. Tutkimusten mukaan elokuvatupakointi houkuttelee nuoria sauhuttelemaan.

”Mitä enemmän (elokuvassa) näytetään tupakointia, sitä enemmän nuoret tupakoivat. Tästä on olemassa tieteellisiä tutkimuksia”, Hara kertoo.

Huumeita näytetään alaikäisillekin

Tupakasta johtuva K-18-ikäraja tuntuu Talikan mukaan hieman kummalliselta, sillä huumeetkaan eivät välttämättä tee elokuvasta alaikäisiltä kiellettyä.

”Koko ehdotuksen ajatus on sinällään naurettava, koska esimerkiksi huumeita ja niiden käyttöä saa näyttää myös nuorille sallituissa elokuvissa. Minusta on aika jännittävää, että huumeita esiintyy joka toisessa elokuvassa ja ne ovat kuitenkin aina laittomia.”

”Tupakointi on sekä toiminnallinen että visuaalinen elementti, joka kertoo pienellä vaivalla paljon elokuvan maailmasta ja henkilöhahmoista. Uskon, että jos ehdotus tulee voimaan tällaisenaan, tupakointi katoaa hiljalleen elokuvista, mutta että siinä häviävät niin katsojat kuin elokuvantekijätkin.”

Vastuuta lainsäätäjille

Hara huomauttaa, että kaikkea tupakoinnin näyttämistä alaikäisille ei oltaisi kieltämässä. Yksityiskohdista ei olla vielä virallisesti päätetty. Lopulliset ratkaisut tekee lainsäätäjä.

Rajanvetoa sallitun ja kielletyn tupakoinnin välille on hänen mukaansa vielä vaikea tehdä. Haran mukaan elokuva voisi saada K-18-ikärajan, jos tupakointi on elokuvassa määräävänä tekijänä.

”Tämä on henkilökohtainen mielipide. Elokuva voisi saada K-18-leiman, jos tupakointi tai sen näyttäminen on ihan selkeäsi nivottu juoneen. Jos esimerkiksi häiritsevästi tuodaan esille tupakkatuotemerkkejä. Kyllä asiantuntijat osaavat katsoa.”

”Lakitekstiä säädettäessä siihen tulee perusteluosa, jossa säädetään erikseen, minkälaisissa tilanteissa lakia sovelletaan.”

Haran mukaan säädös ei niin ikään koskisi elokuvia, jossa historiallinen henkilö polttaa luonnollisessa yhteydessä. Jo ilmestyneet elokuvat eivät myöskään kuuluisi säädöksen piiriin. Esimerkiksi Kaurismäen elokuvat säilyisivät siis nykyisillä ikärajoilla.

”Jos Winston Churchill polttaa sikaria, niin eihän se (säädös) sitä koskisi. Minun näkemykseni mukaan tämä säädös ei myöskään koskisi menneitä elokuvia. Mitä lainsäätäjä ajattelee, se on eri asia.”